SINGER จับมือ BANPU เป็นสื่อกลางขาย “หน้ากากอนามัย” คุณภาพดี-ราคาถูกกว่า 1.3 ล้านชิ้น
SINGER จับมือ BANPU เป็นสื่อกลางขาย “หน้ากากอนามัย” คุณภาพดี-ราคาถูกกว่า 1.3 ล้านชิ้น
7 พ.ค. 2563

บริษัท ซิงเกอร์ประเทศไทย จำกัด (มหาชน) หรือ SINGER ผู้จำหน่ายผลิตภัณฑ์ภายใต้เครื่องหมายการค้าซิงเกอร์ รวมถึงสินค้าเชิงพาณิชย์ต่างๆ ผ่านร้านค้าปลีกของบริษัทและทางตัวแทนจำหน่ายของบริษัท ได้จับมือกับบริษัท บ้านปู จำกัด (มหาชน) หรือ BANPU ในการรับเป็นช่องทางการจำหน่ายหน้ากากผ้านาโนกันไรฝุ่นคุณภาพดี จำนวนทั้งสิ้น 1,300,000 ชิ้น ให้ไปถึงมือประชาชนซึ่งอยู่ในพื้นที่ห่างไกลที่ไม่สามารถหาซื้อหน้ากากอนามัยได้จากร้านค้าทั่วไป
เนื่องจากสินค้าดังกล่าวยังคงอยู่ในสภาวะขาดแคลน เพื่อให้ประชาชนทุกคนสามารถเข้าถึงอุปกรณ์ในการรักษาสุขอนามัยที่มีคุณภาพดี ด้วยราคาที่เหมาะสม และนำมาใช้ป้องกันตนเองจากการแพร่ระบาดของไวรัสโควิท-19 ในขณะนี้ได้ โดยสามารถติดต่อที่ตัวแทนขาย SINGER ได้แล้วตั้งแต่วันนี้เป็นต้นไป
ด้านนายกิตติพงศ์ กนกวิไลรัตน์ กรรมการผู้จัดการใหญ่ SINGER เปิดเผยว่า บริษัทเล็งเห็นถึงความสำคัญของการกระจายสิ่งของที่จำเป็นต้องใช้ในช่วงเวลานี้ จึงได้เข้ามาเป็นหนึ่งจิ๊กซอว์สำคัญในการเป็นช่องทางส่งหน้ากากผ้านาโนไปให้ถึงมือประชาชนในทุกพื้นที่ทั่วประเทศไทย โดยวางแผนให้ตัวแทนขายของบริษัทเป็นสื่อกลางในการจำหน่ายหน้ากากผ้านาโนกันไรฝุ่นที่ผลิตด้วยกระบวนการที่มีความสะอาดตามมาตรฐาน
ทั้งนี้ทางซิงเกอร์จะเป็นผู้สนับสนุนค่าใช้จ่ายด้านการขนส่ง การจัดเก็บสินค้า การบริการการขายสินค้าทั้งหมด เพื่อให้ราคาหน้ากากผ้านาโนยังคงต่ำกว่าราคาทุนอย่างที่บ้านปูฯ ตั้งใจไว้ โดยบริษัทฯ จะจำหน่ายหน้ากากดังกล่าวนี้ผ่านตัวแทนขายของซิงเกอร์ที่มีกว่า 1,000 จุด ครอบคลุม 763 ตำบล ใน 475 อำเภอ ทั่วประเทศ เชื่อว่าจะสามารถกระจายหน้ากากผ้านาโนดังกล่าวสู่ชุมชนในพื้นที่ห่างไกลได้อย่างทั่วถึง”
นางสมฤดี ชัยมงคล ประธานเจ้าหน้าที่บริหาร BANPU กล่าวว่า เราเฝ้าติดตามสถานการณ์การแพร่ระบาดของไวรัสโควิด-19 อย่างใกล้ชิด และเล็งเห็นถึงความจำเป็นที่ประชาชนทุกคน รวมถึงคนที่อยู่ในพื้นที่ห่างไกลจะต้องมีหน้ากากอนามัยชนิดผ้าไว้เป็นอุปกรณ์รักษาสุขภาพและความปลอดภัยของตนเองในชีวิตประจำวัน จึงได้วางแผนสั่งผลิตหน้ากากผ้าที่มีคุณภาพเพื่อส่งให้ถึงมือคนไทยในทุกพื้นที่จำนวน 1,300,000 ชิ้น
รวมทั้งยังบริจาคหน้ากากผ้าอีกจำนวน 200,000 ชิ้น เพื่อสนับสนุนการทำงานขององค์กรและมูลนิธิต่างๆ ดังนั้นการที่บ้านปูฯ ได้รับความร่วมมือจากซิงเกอร์ ช่วยให้เราสามารถกระจายหน้ากากผ้าคุณภาพดีให้ถึงมือคนไทยได้ใช้ป้องกันตนเองได้อย่างทั่วถึงมากขึ้น ถือเป็นการช่วยเหลือผู้ผลิต ผู้จำหน่าย และผู้บริโภค ไปพร้อมๆ กัน รวมถึงมีส่วนในการควบคุมการแพร่ระบาดของเชื้อไวรัสให้ลดลงจนสามารถผ่านพ้นไปได้ในที่สุด”
ทั้งนี้ ซิงเกอร์และบ้านปูฯ ตระหนักถึงความสำคัญของการยับยั้งการแพร่ระบาดของเชื้อไวรัส COVID-19 เป็นอย่างดี จึงพร้อมให้ความร่วมมือกับหน่วยงานต่างๆ ทั้งภาครัฐบาลและภาคเอกชน เพื่อให้ประเทศไทยผ่านพ้นวิกฤตในครั้งนี้โดยเร็วที่สุด